„Масачузетс“ е въведен в строй на 12 май 1942 г. Без да завърши пълния си цикъл на бойна подготовка, влиза в състава на съединението TF-34, свикано за прикритие на десанта на войските на съюзниците в Северна Африка. Освен линкора в състава на прикритието влизат самолетоносача „Рейнджър“ ("USS Ranger (CV-4)") и тежките крайцери „Уичита“ ("USS Wichita (CA-45)") и „Тъскалуса“ ("USS Tuscaloosa (CA-37)"). Планираната операция е против дотогавашните съюзници и представлява окупация на френските колонии в Северна Африка, за което могат да попречат френските войски, верни на режима на Виши. „Масачузетс“ може да е необходим, тъй като французите разполагат в този район с два линкора – непосредствено на 12 мили от района на десанта в Казабланка се намира недостроения линкор „Жан Барт“. Макар той и да не е на ход, на него има функционираща кула с четири 380-мм оръдия. Недалеч, в Дакар, се намира и еднотипният му „Ришельо“. Последният е повреден и не може да излезе в открито море, обаче съюзниците не знаят за това, считайки, че линкорът се намира в пълна бойна готовност.